钦定古今图书集成/历象汇编/岁功典/第092卷 > 癸卯十二月中作与仲弟敬远 前人
## 钦定古今图书集成/历象汇编/岁功典/第092卷 > 癸卯十二月中作与仲弟敬远 前人

寝迹衡门下，邈与世相绝。顾盼莫谁知，荆扉昼常闭。
凄凄岁暮风，翳翳经日雪。倾耳无希声，在目皓已洁。
劲气侵襟袖，箪瓢谢屡设。萧索空宇中，了无一可悦。
历览千载书，时时见遗烈。高操非所攀，深得固穷节。
平津苟不由，栖迟讵为拙。寄意一言外，兹契谁能别。